sukhrobnurali/uzbek-legal-corpus huggingface dataset:
FUQARO MUDOFAASI XODIMLARI MEHNATIGA HAQ TOʻLASh TOʻGʻRISIDA
(resolution, 2021-02-22)

Oʻzbekiston SSJ Fuqaro mudofaasi boshqaruv organlarining funksiyalari va strukturalari oʻzgarishi munosabati bilan Vazirlar Mahkamasi qaror qiladi: 1. Oʻzbekiston SSJ Fuqaro mudofaasi shtabining OʻzSSJ Moliya vazirligi, OʻzSSJ Davlat mehnat va ijtimoiy masalalar qoʻmitasi bilan kelishilgan, jumhuriyat budjeti hisobiga saqlanayotgan Oʻzbekiston SSJ Fuqaro mudofaasi shtabi xodimlarini 1991-yil 15-martdan eʼtiboran Oʻzbekiston SSR Ministrlar Sovetining 1989-yil 27-oktabrdagi 355-son qarori bilan 1991-yil uchun tasdiqlangan smeta boʻyicha mehnat haqi fondi doirasida belgilangan mehnatga haq toʻlashning yangi shartlariga oʻtkazish toʻgʻrisidagi taklifi qabul qilinsin. 2. Qoraqalpogʻiston MSSJ Vazirlar Kengashiga, viloyat ijroiya qoʻmitalariga va Toshkent shahar ijroiya qoʻmitasiga (muxtor jumhuriyatning, viloyatlarning, shaharlarning, nohiyalarning, kolxoz va sovxozlarning) mahalliy va oʻz budjetlari hisobiga saqlanayotgan fuqaro mudofaasi boshqaruv organlarining ishchi va xizmatchilariga 1991-yil uchun tasdiqlangan smeta boʻyicha mehnat haqi fondini oshirmagan holda, Oʻzbekiston SSR Ministrlar Sovetining 1989-yil 27-oktabrdagi 355-son qarori bilan belgilangan lavozim okladlari va tariflarini belgilash tavsiya etilsin. 3. Mehnatga haq toʻlashning yangi shartlarini joriy etishda fuqaro mudofaasi boshqaruv organlarining apparatlarida xodimlarning navbatdan tashqari attestatsiyasini (yuqori organlar tomonidan lavozimlarga tayinlangan xodimlar bundan mustasno) oʻtkazish zarur deb topilsin. Attestatsiya natijalariga qarab lavozim boʻyicha koʻtarish (pasaytirish), lavozim okladini oshirish (kamaytirish), lavozim okladlariga ustamalarni belgilash va oʻzgartirish, qayta oʻqitishga yoʻllanma berish, egallab turgan lavozimidan ozod qilish haqida qarorlar qabul qilinsin.
Ayrim xalq isteʼmoli mollarining chakana narxlarini pasaytirish haqida
(resolution, 1993-10-19)

Chakana narxlar islohoti natijasida aholining ayrim toifalarini ijtimoiy himoya qilish maqsadida, jumhuriyatning demografik xususiyatlarini va aholi daromadlari darajasining pastligini hisobga olib, Oʻzbekiston SSJ Prezidenti huzuridagi Vazirlar Mahkamasining “Chakana narxlarni isloh qilish haqida” 1991-yil 29-martdagi 74-son qaroriga qisman oʻzgartish kiritish yuzasidan Vazirlar Mahkamasi qaror qiladi: 1. 1991-yil 1-maydan eʼtiboran quyidagi tovarlarning chakana narxlari pasaytirilsin: maktab formasi va fartuklar narxi oʻrtacha 50 foizga; bolalar poyabzali narxi oʻrtacha 30 foizga; aholiga normativ boʻyicha sotiladigan xonatlasning imtiyozli belgilangan narxlari 50 foizga pasaytirilsin va 1 pogon metrining narxi 22 soʻm miqdorida belgilansin. 2. OʻzSSJ Iqtisodiyot qoʻmitasi, OʻzSSJ Savdo vazirligi, OʻzSSJ Engil sanoat vazirligi, OʻzSSJ Mahalliy sanoat vazirligi, Oʻzbekbirlashuv yuqorida koʻrsatilgan tovarlarni aholiga sotish normasi va tartibi haqida bir hafta muddat ichida Vazirlar Mahkamasiga taklif kiritsinlar. 3. Qoraqalpogʻiston MSSJ Vazirlar Kengashi, viloyat ijroiya qoʻmitalari va Toshkent shahar ijroiya qoʻmitasi mazkur qarorning 1-punktida koʻrsatilgan tovarlarni sotish ustidan nazorat oʻrnatsinlar. 4. OʻzSSJ Moliya vazirligi koʻrsatilgan tovarlar narxlaridagi tafovutni savdo tashkilotlariga toʻlasin.
OʻZBEKISTON SSJ HUDUDIDA MAHSULOT SOTIShDAN OLINADIGAN SOLIQQA OID QOʻShIMChA IMTIYOZLAR HAQIDA
(resolution, 2009-03-11)

Oʻzbekiston SSJ aholisini, ayniqsa aholi jon boshiga oʻrtacha daromadi kam boʻlgan oilalarni ijtimoiy himoya qilish chora-tadbirlarini roʻyobga chiqarishni davom ettirish maqsadida, jumhuriyatda keng avj olgan uy-joy qurilishi koʻlamlarining kattaligini hisobga olib hamda SSJI Prezidentining “Aholiga mahsulot sotishdan olinadigan soliqqa oid imtiyozlarni kengaytirish haqida” 1991-yil 5-apreldagi Farmonini bajarish yuzasidan Vazirlar Mahkamasi qaror qiladi: 1. Oʻzbekiston SSJ Prezidenti huzuridagi Vazirlar Mahkamasining 1991-yil 28-martdagi 72-son qarorining 1-punkti toʻldirilib, shu yil 15-apreldan boshlab aholiga quyidagi mollarni sotishdan besh foizli soliq olinmasin: bolalar uchun mollar; 3-kategoriyadagi umumiy ovqatlanish korxonalarining mahsulotlari; choy, tuz, gugurt; mahalliy binokorlik materiallari; sement; pishiq gʻisht, xom gʻisht; toshqol, keramzit va beton bloklar; ohakli, sementli va murakkab qorishmalar; gips, shagʻal, ohak, qum. 2. Oʻzbekiston SSJ Savdo vazirligi, Oʻzbekbirlashuv, Oʻzbekiston SSJ Moliya vazirligi, SSJI Davlat bankining Oʻzbekiston jumhuriyat banki, Qoraqalpogʻiston MSSJ Vazirlar Kengashi, viloyat ijroiya qoʻmitalari va Toshkent shahar ijroiya qoʻmitasi mazkur qarorning bajarilishini taʼminlasinlar.
ANʼANAVIY MILLIY BAYRAM “ROʻZA HAYITI” TOʻGʻRISIDA
(decree, 2020-09-28)

Anʼanaviy milliy bayram “roʻza hayiti” munosabati bilan va mehnatkashlarning koʻpdan koʻptalab-istaklarini eʼtiborga olib: 1. Respublika fuqarolariga 1991-yil 16-aprelda ularning xohishiga muvofiq ishga chiqmaslikka va korxonalar, muassasalar, tashkilotlar hamda xoʻjaliklarning maʼmuriyati va kasaba uyushmalari komitetlari bilan kelishilgan holda bu kuni keyinchalik ishlab berishga ruxsat etilsin. 2. Qoraqalpogʻiston ASSR Vazirlar Kengashi, xalq deputatlari mahalliy Sovetlarining ijroiya komitetlari, Oʻzbekiston SSR vazirliklari va idoralari, birlashmalar, korxonalar, muassasalar, tashkilotlar va xoʻjaliklarning rahbarlari mazkur Farmonning birinchi bandi bajarilishini taʼminlasinlar.
Oʻzbekiston SSJ Prezidenti huzuridagi Vazirlar Mahkamasining “Chakana narxlarni isloh qilish toʻgʻrisida” 1991-yil 29-martdagi 74-son qarorini qisman oʻzgartirish haqida
(resolution, 2021-02-22)

Goʻsht va goʻsht mahsulotlarini, sut va sut mahsulotlarini sotish bilan bogʻliq vujudga kelgan vaziyatni eʼtiborga olib va kompensatsiya toʻlovlarini hisobga olgan holda aholining xarid quvvatini nazarda tutib hamda SSJI Prezidentining 1991-yil 28-martdagi murojaatiga muvofiq Vazirlar Mahkamasi qaror qiladi: 2. Oʻzbekiston SSJ Prezidenti huzuridagi Vazirlar Mahkamasi, OʻzSSJ Davlat narxlar qoʻmitasi, OʻzSSJ Savdo vazirligi, Oʻzbekbirlashuv, Qoraqalpogʻiston MSSJ Vazirlar Kengashi, viloyat ijroiya qoʻmitalari va Toshkent shahar ijroiya qoʻmitasi koʻrsatib oʻtilgan mahsulotlarning aholiga uzluksiz sotilishini taʼminlasinlar. Narxlarni oshirib yuborish hollariga qatʼiy barham berilsin, ushbu mahsulotlarning narxlarini va ularni yetkazib berish tartibini buzuvchilarga nisbatan qattiq choralar koʻrilsin. 3. OʻzSSJ Qishloq xoʻjaligi vazirligi, Oʻzbekiston meva-sabzavot va vinochilik sanoati konserni, OʻzSSJ Savdo vazirligi, Oʻzbekbirlashuv, Qoraqalpogʻiston MSSJ Vazirlar Kengashi va viloyat ijroiya qoʻmitalari kolxozlar, sovxozlar, kooperativlar, fermer va yakka xoʻjaliklarda chorvachilik mahsulotlari yetishtirish va xarid qilishni koʻpaytirishning zarur choralarini koʻrsinlar, moddiy ragʻbatlantirsinlar hamda chorvachilikni rivojlantirishda ularni har tomonlama qoʻllab-quvvatlasinlar. 4. Vazirlar Mahkamasi, OʻzSSJ Savdo vazirligi, Oʻzbekbirlashuv, Qoraqalpogʻiston MSSJ Vazirlar Kengashi, viloyat ijroiya qoʻmitalari va Toshkent shahar ijroiya qoʻmitasi goʻsht-sut mahsulotlari yetkazib beruvchi boshqa jumhuriyatlar bilan mustahkam xoʻjalik aloqalari oʻrnatsinlar hamda tashqi iqtisodiyot tashkilotlari bilan birgalikda ushbu mahsulotlar rezervini koʻpaytirishning qoʻshimcha manbalarini qidirib topsinlar. 5. Oʻzbekiston SSJ Moliya vazirligi goʻsht va goʻsht mahsulotlari, sut va sut mahsulotlari narxlaridagi tafovutni savdo tashkilotlariga toʻlasin.
CHAKANA NARXLAR ISLOHOTI MUNOSABATI BILAN TALABALAR VA OʻQUVCHI YOSHLAR UCHUN IMTIYOZLI UMUMIY OVQATLANISHNI JORIY ETISH HAQIDA
(resolution, 2021-02-22)

Chakana narxlar islohoti natijasida umumiy ovqatlanish qiymatining ancha oshganligi tufayli talabalar va oʻquvchi yoshlarni ijtimoiy himoya qilish maqsadida Vazirlar Mahkamasi qaror qiladi: 1. Oʻzbekiston SSJ hududida 1991-yil 8-apreldan boshlab oliy oʻquv yurtlari talabalarining, davlat taʼminotida boʻlmagan oʻrta maxsus oʻquv yurtlari va hunar-texnika bilim yurtlari oʻquvchilarining oshxonalarida kunlik tushki ovqat qiymatidan 1 soʻm 50 tiyin chegirish yoʻli bilan bir martalik ovqatlanishning imtiyozli tartibi joriy etilsin. 2. Oʻzbekiston SSJ Moliya vazirligi, Oʻzbekiston SSJ Savdo vazirligi, Oʻzbekbirlashuv, Oʻzbekiston SSJ Oliy va oʻrta maxsus taʼlim vazirligi, Oʻzbekiston SSJ Xalq taʼlimi vazirligi, Oʻzbekiston SSJ davlat banki uch kun muddatda jumhuriyat oʻquv yurtlarining talabalari va oʻquvchilariga imtiyozli tushki ovqat berish tartibini va taomlarning toʻla hamda imtiyozli qiymati oʻrtasidagi tafovutni qoplash shartlarini ishlab chiqsinlar. Tijorat savdosidan olinayotgan daromadlar berilayotgan imtiyozlar xarajatini qoplashning asosiy manbai deb hisoblansin. 3. Qoraqalpogʻiston MSSJ Vazirlar Kengashi, viloyat ijroiya qoʻmitalari, Toshkent shahar ijroiya qoʻmitasi, Oʻzbekiston SSJ Savdo vazirligi, Oʻzbekbirlashuv jumhuriyat oʻquv yurtlari talabalari va oʻquvchilariga kompleks taomlar tarzida imtiyozli ovqatlar berish uchun talabalar oshxonalariga zarur mahsulotlar ajratilishini taʼminlasinlar. 4. Oʻzbekiston SSJ Oliy va oʻrta maxsus taʼlim vazirligi, Oʻzbekiston SSJ Xalq taʼlimi vazirligi, Oʻzbekiston SSJ Savdo vazirligi, Oʻzbekbirlashuv mazkur qarorni bajarish yuzasidan mukammal chora-tadbirlar koʻrsinlar. 5. Mazkur qarorning bajarilishi yuzasidan masʼuliyat Oʻzbekiston SSJ Prezidenti huzuridagi Vazirlar Mahkamasi Raisining oʻrinbosari — ijtimoiy rivojlanish, fan va madaniyat kompleksining rahbari oʻrtoq E.S.Samandarov zimmasiga yuklatilsin.
Jumhuriyat vazirliklari va idoralari, korxonalari va muassasalarining ish rejimini oʻzgartirish toʻgʻrisida
(resolution, 2021-02-22)

Jumhuriyatda dekret vaqti bekor qilinib, mintaqa vaqti joriy etilganligi munosabati bilan, aholining, mehnat jamoalarining istaklarini hisobga olib, Vazirlar Mahkamasi va Oʻzbekiston SSJ Kasaba uyushmalari Federatsiyasi Kengashi qaror qiladilar: 1. Jumhuriyat vazirliklari, idoralari, tashkilotlari va muassasalari apparati xodimlari uchun 1991-yil 8-apreldan eʼtiboran ishni ertalab soat 9 da boshlash grafigi belgilansin. 2. Ishlab chiqarish va mehnatkashlar manfaatlarini hisobga olib, Oʻzbekiston SSJ Kasaba uyushmalari Federatsiyasi Kengashi bilan kelishilgan holda korxonalar uchun ish boshlashning qulay grafigini joriy qilish tavsiya etilsin. 3. Qoraqalpogʻiston MSSJ Vazirlar Kengashi, viloyat ijroiya qoʻmitalari, Toshkent shahar ijroiya qoʻmitasi, vazirliklar va idoralar bir hafta muddat ichida transport, aloqa xizmati, maishiy xizmat koʻrsatish sohasi, umumiy ovqatlanish korxonalarida ish boshlash grafigini mintaqa vaqtiga muvofiqlashtirsinlar.
Kelin-kuyovlarga mebel, gilam va gilam poyondozlarni sotishning imtiyozli tartibi toʻgʻrisida
(resolution, 2021-02-22)

Jumhuriyat aholisining milliy xususiyatlari va anʼanalari munosabati bilan kelin va kuyovlarni chakana narxlar keskin oshgan sharoitda ijtimoiy himoya qilish maqsadida Vazirlar Mahkamasi qaror qiladi: Oʻzbekiston SSJ Prezidenti huzuridagi Vazirlar Mahkamasining 1990-yil 27-noyabrdagi 370-son qarori 4-punktining birinchi abzatsi qisman oʻzgartirilib, 1991-yil 3-apreldan boshlab kelin va kuyovlarga bitta gilam yoki gilam poyondoz, mamlakatimizda ishlab chiqarilgan bitta mebel yigʻmasi yoki mamlakatimizda ishlab chiqarilgan yigʻmaga va garnituraga kirmaydigan boshqa mebel buyumlarni shartnoma (erkin) narxlarning, boshqariladigan yoki belgilab qoʻyilgan narxlarning 75 foizini, lekin har bir oilaga koʻpi bilan 1500 soʻm chegirib sotish joriy etilsin.
OʻZBEKISTON SSJ HUDUDIDA SOTIShDAN OLINADIGAN SOLIQQA DOIR IMTIYOZLAR TOʻGʻRISIDA
(resolution, 2009-03-11)

Chakana narxlar oshirilishi munosabati bilan aholini ijtimoiy himoya qilish maqsadida Vazirlar Mahkamasi qaror qiladi: 1. Oʻzbekiston SSJ Prezidenti huzuridagi Vazirlar Mahkamasining 1991-yil 4-martdagi 47-son qarori bilan tasdiqlangan sotishdan soliq olish va toʻlash tartibi toʻgʻrisida Nizomning 18-punktidagi “e” bandi qisman oʻzgartirilib, aholiga sotiladigan quyidagi mahsulotlarga besh foizli soliq solinmasin: non va nonbulka mahsulotlari; yorma, shu jumladan, guruch; makaron mahsulotlari; oʻsimlik moyi; sut mahsulotlari, shu jumladan, mol yogʻi; goʻsht mahsulotlari; tuxum; qand-shakar; sintetik kir yuvish vositalari; kir sovun va atir sovun; bolalarning ovqatlanish mahsulotlari, ip gazlamalar; kalish; bolalar uchun mollar; 3-kategoriyadagi umumiy ovqatlanish korxonalarining mahsulotlari; choy, tuz, gugurt; mahalliy binokorlik materiallari; sement; pishiq gʻisht, xom gʻisht; toshqol, keramzit va beton bloklar; ohakli, sementli va murakkab qorishmalar; gips, shagʻal, ohak, qum. 2. OʻzSSJ Savdo vazirligi, Oʻzbekbirlashuv, OʻzSSJ Moliya vazirligi, Oʻzbekiston SSJ Davlat banki ushbu qarorning bajarilishini taʼminlasinlar.
ShAXSIY TOMORQA XOʻJALIKLARINING EGALARI BOʻLMISh DEHQONLARGA MOLIYAVIY YORDAM BERISh VA ULAR UYuShMASI MODDIY-TEXNIKA BAZASINI MUSTAHKAMLASh TOʻGʻRISIDA
(decree, 2020-09-28)

Shaxsiy tomorqa xoʻjaliklarining egalari uyushmasini respublika aholisini oziq-ovqat bilan taʼminlovchi asosiy sohalardan biri sifatida qaror toptirish, uning ijtimoiy-maishiy sharoitlarini yaxshilash, shuningdek bozor munosabatlariga kirish davrida dehqonlarning manfaatlarini himoya qilish maqsadida: 1. Uyushmaning shaxsiy tomorqa xoʻjaliklarini rivojlantirishga yordam berish fondini tashkil etish uchun bir milliard soʻm ajratilsin. 2. Vazirlar Kabineti zimmasiga shaxsiy tomorqa xoʻjaliklari egalari uyushmasiga shaxsiy xoʻjaliklar sohasi uchun moddiy-texnika resurslari boʻyicha fond egasi vazifalarini berish vakolati topshirilsin. 3. Shaxsiy tomorqa xoʻjaliklari egalari uyushmasi kengashi Oʻzbekiston SSR Moliya vazirligi, Oʻzbekiston Dehqonchilik-sanoat banki, Oʻzbekiston SSR Qishloq xoʻjaligi vazirligi, Qoraqalpogʻiston Vazirlar Kengashi va viloyat ijroiya komitetlari bilan birgalikda ikki hafta muddat ichida shaxsiy tomorqa xoʻjaliklarini rivojlantirishga yordam berish fondining maqomi va undan foydalanish toʻgʻrisidagi Nizomni tayyorlab chiqsin va Vazirlar Kabinetiga taqdim etsin.
OʻZBEKISTON SSR FANLAR AKADEMIYASINING MAQOMI TOʻGʻRISIDA
(decree, 1991-03-05)

Fan-texnika siyosatini shakllantirish va amalga oshirishda Oʻzbekiston SSR Fanlar akademiyasining oʻrni va ahamiyatini kuchaytirish, fundamental tadqiqotlarning saviyasi uchun masʼuliyatni oshirish, ilmu-ziyo salohiyatini saqlab qolish va boyitish hamda erkin va samarali ilmiy ijodkorlik uchun zamonaviy tashkiliy tuzilishni vujudga keltirish maqsadida: 1. Oʻzbekiston SSR Fanlar akademiyasining Oʻzbekiston SSR qonunlari va oʻz ustavi asosida ish koʻradigan oʻzini oʻzi boshqaruvi mustaqil tashkilot sifatidagi maqomi belgilab berilsin. 2. Fan va texnikaning ilgʻor yoʻnalishlariga, respublika ishlab chiqaruvchi kuchlarini rivojlantirishga, shuningdek davlat buyurtmalari va shartnomalariga asoslanib, u respublikaning fundamental va eng muhim amaliy tadqiqotlar dasturini ishlab chiqadi. U davlat va boshqa tashkilotlarning aralashuvisiz oʻz qaramogʻidagi ilmgohlar, boʻlimlar, laboratoriyalar va boshqa boʻlinmalarning samarali ishlashini taʼminlaydi, respublika xalq xoʻjaligi tarmoqlarida olingan natijalardan tezroq foydalanilishiga koʻmaklashadi, ilmiy kadrlarni tayyorlaydi, shuningdek SSSR Fanlar akademiyasi bilan, ittifoqdosh respublikalarning Fanlar akademiyalari bilan shartnoma asosida oʻzaro aloqa va ijodiy hamkorlik qiladi, xalqaro ilmiy-texnikaviy aloqalarni rivojlantiradi. 3. Oʻzbekiston SSR Fanlar akademiyasining ixtiyoridagi asosiy fondlar va boshqa davlat mol-mulki qaytib olmaslik sharti bilan uning mulki qilib topshirilsin. Oʻzbekiston SSRda “Mulkchilik toʻgʻrisida”gi Qonun asosida ularning maqomi va ulardan foydalanish tartibi belgilab qoʻyilsin. 4. Oʻzbekiston SSR Fanlar akademiyasining takliflariga asoslanib, har yili umuman akademiya boʻyicha ilmiy tadqiqot va boshqa ishlarga boʻladigan xarajatlarning hajmi, mablagʻning eng koʻp miqdori va ish haqi fondi belgilansin, bunda fundamental ilmiy tadqiqotlarni shu maqsad yoʻlida budjetdan pul bilan taʼminlashni saqlab qolish, fan-texnika taraqqiyotining respublika uchun ustuvor yoʻnalishlarini ragʻbatlantirish nazarda tutilsin. 5. Oʻzbekiston SSR Fanlar akademiyasining rayosati bir oy muddatda ushbu Farmonni amalga oshirishga oid qaror loyihasini ishlab chiqib, belgilangan tartibda Oʻzbekiston SSR Prezidenti huzuridagi Vazirlar Kabinetining muhokamasiga taqdim etsin.
TRANSPORT VOSITALARINI OLIB QOChGANLIK UChUN JINOIY JAVOBGARLIKNI KUChAYTIRISh TOʻGʻRISIDA
(law, 1995-07-15)

“209-2-modda. Transport vositalarini olib qochish
Transport vositalarini olib qochish — uch yildan yetti yilgacha muddatga ozodlikdan mahrum etish bilan jazolanadi. Oʻsha harakatlar takror yoki bir guruh shaxslar tomonidan oldindan til biriktirib sodir etilsa — mol-mulkini musodara qilib, yetti yildan oʻn ikki yilgacha muddatga ozodlikdan mahrum etish bilan jazolanadi. Ushbu moddaning birinchi va ikkinchi qismlarida nazarda tutilgan harakatlar oʻta xavfli retsidivist, uyushgan guruh jinoyatchi tomonidan, yoxud kuch ishlatib yoki doʻq-poʻpisa qilib sodir etilsa — mol-mulkini musodara qilib, oʻn yildan oʻn besh yilgacha muddatga ozodlikdan mahrum etish bilan jazolanadi”.
OʻZBEKISTON RESPUBLIKASI PREZIDENTI, OʻZBEKISTON RESPUBLIKASI OLIY KENGAShINING RAISI VA OʻZBEKISTON RESPUBLIKASI VITSE-PREZIDENTINING ShAʼNI VA QADR-QIMMATINI MUHOFAZA QILISh TOʻGʻRISIDA
(law, 2003-06-18)

1
Oʻzbekiston Respublikasi Prezidenti yoki Oʻzbekiston Respublikasi Oliy Kengashining Raisi va Oʻzbekiston Respublikasi vitse-Prezidentini oshkora haqoratlaganlik yoki ularga nisbatan tuhmat qilganlik — uch ming soʻmgacha miqdorda jarima solish yoki ikki yilgacha muddatga axloq tuzatish ishlariga hukm etish yoxud uch yilgacha muddatga ozodlikdan mahrum etish bilan jazolanadi. Matbuotdan yoki boshqa ommaviy axborot vositalaridan foydalangan holda sodir etilgan xuddi shunday xatti-harakatlar — ikki yilgacha muddatga axloq tuzatish ishlariga hukm etish yoxud olti yilgacha muddatga ozodlikdan mahrum etish bilan jazolanadi.

2
Oʻzbekiston Respublikasi Prezidenti yoki Oʻzbekiston Respublikasi Oliy Kengashining Raisi va Oʻzbekiston Respublikasi vitse-Prezidentini haqoratlovchi yoki ularning shaxsiga nisbatan tuhmatni oʻz ichiga oluvchi materialni eʼlon qilgan ommaviy axborot vositasiga sud qaroriga koʻra yigirma besh ming soʻmgacha miqdorda jarima solinadi. Oʻzbekiston Respublikasi Prezidenti yoki Oʻzbekiston Respublikasi Oliy Kengashining Raisi va Oʻzbekiston Respublikasi vitse-Prezidentini haqoratlovchi yoki ularga nisbatan tuhmatni oʻz ichiga oluvchi materialni takroran tarqatgan ommaviy axborot vositasining faoliyati sud qaroriga koʻra toʻxtatilishi mumkin.
RESPUBLIKA ILMIY-TADQIQOT MUASSASALARI XODIMLARINING MAOShLARINI OShIRISh TOʻGʻRISIDA
(decree, 2020-09-28)

Tabiiy, texnika va ijtimoiy fanlarning yetakchi yoʻnalishlariga doir muhim tadqiqotlarni rivojlantirishni jadallashtirish, ilmiy-tadqiqot ishlari va olimlar mehnati uchun zarur shart-sharoit yaratish hamda ularning samaradorligini oshirishni ragʻbatlantirish maqsadida va bozor iqtisodiyotiga oʻtish munosabati bilan: 1. 1991-yilning 1-aprelidan Oʻzbekiston SSR Fanlar akademiyasi sistemasining ilmiy tashkilotlari, Oʻzbekiston SSR Oliy va oʻrta maxsus taʼlim vazirligi, Oʻzbekiston SSR Xalq taʼlimi vazirligi, VASXNIL Oʻrta Osiyo boʻlimi, Oʻzbekiston SSR Sogʻliqni saqlash vazirligi, Oʻzbekiston SSR Madaniyat vazirligi, Oʻzbekiston SSR Ijtimoiy taʼminot vazirligi, Oʻzbekiston SSR Iqtisodiyot komiteti, Oʻzbekiston SSR Adliya vazirligi va jumhuriyat Davlat budjetidan mablagʻ bilan taʼminlanadigan boshqa tashkilotlar rahbar, ilmiy va boshqa xodimlarining mansab maoshlari 30 foiz oshirilsin. 2. Ana shu mansab maoshlari davlat budjetidan ajratiladigan va ilmiy tashkilotlar qidirib topayotgan mablagʻlar hisobiga shartnomaviy ishlarni kengaytirish, tashkiliy tuzilmani takomillashtirish va boshqa tadbirlar hisobiga baravar ulushda oshirilsin.
RESPUBLIKA OʻRMON XOʻJALIGINI BOShQARIShNI TAKOMILLAShTIRISh TOʻGʻRISIDA
(decree, 2000-02-07)

Respublika oʻrmon xoʻjaligini boshqarishni takomillashtirish, oʻrmonlarning tabiatini muhofaza qilish va yerlarni tubdan yaxshilash sohasidagi ahamiyatini oshirish, shuningdek, oʻrmonzor yerlardan oqilona foydalanish maqsadida: 1. “Uzbekles” Ittifoq-respublika oʻrmon xoʻjaligi ishlab chiqarish birlashmasi Oʻzbekiston SSR Davlat oʻrmon komitetiga aylantirilsin. 2. Vazirlar Mahkamasi (oʻrtoq I.H. Joʻrabekov) respublika oʻrmon xoʻjaligi samaradorligini oshirish masalalariga doir qaror loyihasini tayyorlasin.
JUMHURIYATDA NAVROʻZ UMUMXALQ BAYRAMIGA TAYYORGARLIK KOʻRISh VA OʻTKAZISh HAQIDA
(decree, 2020-09-28)

Jumhuriyatimizda insoniy qadriyatlarni yanada kamol toptirish, oʻz-oʻziga ishonch ruhi va milliy gʻururni mustahkamlash, doʻstlik, birodarlik, hamjihatlik. mehr-shafqatni ulugʻlash, madaniy va tarixiy anʼanalarni davom ettirish hamda rivojlantirish, asrlar davomida shakllangan urf-odatlar va udumlarni eʼzozlash maqsadida Navroʻz bayramini keng nishonlash yuzasidan quyidagilar amalga oshirilsin: 1. Dam olish kuni sifatida belgilangan 21-martda oʻtkaziladigan Navroʻz umumxalq bayramiga tayyorgarlik ishlari boshlab yuborilsin. Bu bayramni oʻtkazishda 1990-yilda toʻplangan ijobiy tajribalarni davom ettirgan holda toʻla foydalanilmagan imkoniyatlar ham ishga solinsin. Bayramga tayyorgarlik koʻrish va oʻtkazish tadbirlarida jumhuriyatning har bir fuqarosi yakdillik va hamjihatlik bilan faoliyat koʻrsatsin. 2. Navroʻz umumxalq bayramiga tayyorgarlik koʻrish va oʻtkazish jumhuriyat tashkiliy qoʻmitasi tasdiqlansin. 3. Har bir tashkilot, vazirlikdan tortib, Sovetlaru — mahalla qoʻmitalarigacha hamma joyda bayramni oʻtkazish ishlariga javobgarlik aniq belgilab qoʻyilsin. Jumhuriyat hududidagi korxonalar, muassasalar, jamoa va davlat xoʻjaliklari, shirkatlar, jamoat tashkilotlari oʻz imkoniyatlaridan kelib chiqib, bayram tadbirlarini tegishli transport vositalari, oziq-ovqat mahsulotlari, sanoat mollari, toʻy-hasham ashyolari bilan taʼminlasinlar hamda sarf-xarajatlarni oʻz zimmalariga olsinlar. Umumxalq xayriya harakatlarida faol ishtirok etsinlar. Fuqarolarning, jamoalarning Navroʻz umumxalq bayramini oʻtkazishdagi tashabbuskorligini qoʻllab-quvvatlasinlar. Bayram aholining barcha tabaqalari istak va xohishlariga, har bir joyning oʻz sharoitlariga qarab oʻtkazilsin. 4. Navroʻz umumxalq bayrami anʼanalariga binoan, har bir fuqaroga izzat-ikrom koʻrsatilsin. Qariyalar, bolalar, bemorlar, nogironlar holidan xabar olish, beva-bechora va boquvchisidan ajralganlarga mehr-shafqat koʻrsatishga alohida eʼtibor berilsin. Oʻzbekiston SSR Televideniyesi va radioeshittirish davlat qoʻmitasi bilan jamoat tashkilotlari, badiiy jamoalar oʻtkazadigan xayriya uzluksiz koʻrsatuvi — telemarafon har tomonlama qoʻllab-quvvatlansin. 5. Navroʻz bayramini oʻtkazish borasida qoʻshni jumhuriyatlar bilan doʻstlik, hamkorlik va madaniy aloqalar yanada kuchaytirilsin. Oʻzaro vakillar yuborish, mehmon qabul qilish tadbirlari ishlab chiqilsin. 6. Ommaviy axborot vositalari bayram oʻtkazish jarayonlarini keng yoritsinlar. Bu ishda jurnalistlarning masʼuliyati oshirilsin. Qaysi yoʻnalishdagi axborot vositasida boʻlishdan qatʼi nazar, Navroʻz umumxalq bayramini yoritish — yagona gʻoya — insonni ulugʻlash, milliy gʻururni koʻtarish, hamjihatlik, birodarlik, mehr-shafqat, tinch-totuvlik maqsadlari va gʻoyalari bilan yoʻgʻrilsin. 7. Bayramga tayyorgarlik koʻrish va oʻtkazish jumhuriyat tashkiliy qoʻmitasiga bayram tadbirlarida tashabbuskor boʻlgan, faollik koʻrsatgan, fidokorona mehnat va ijod qilgan kishilarni aniqlash hamda ragʻbatlantirish va taqdirlashga tavsiya etish topshirilsin.
OʻZBEKISTON SSR DAVLAT GEOLOGIYA VA MINERAL RESURSLAR KOMITETINI TAShKIL ETISh TOʻGʻRISIDA
(decree, 2023-08-10)

Geologiya tarmogʻining respublika hududida joylashgan korxonalari va tashkilotlarini boshqarishning samarali sistemasini vujudga keltirish, bozor munosabatlariga oʻtish sharoitida xalq xoʻjaligining mineral xomashyoning qidirib topilgan zaxiralariga ega boʻlgan ehtiyojlarini taʼminlash maqsadida “Oʻzbekgeologiya” bosh muvofiqlashtirish — Geologiya boshqarmasi, “Krasnoxolmsgeologiya” geologiya ishlab chiqarish birlashmasi, “Sredazkvarssamotsveti” ekspeditsiyasi va Butunittifoq noruda materiallar geologiyasi ilmiy-tadqiqot instituti Oʻrta Osiyo tajriba-metodika turkumining tegishli boʻlinmalari bilan birgalikda ular negizida Oʻzbekiston SSR Davlat geologiya va mineral resurslar komiteti tashkil etilsin.